Diari Oficial de la Generalitat Valenciana


Sumari del DOGV 8304, del 28-05-2018 (2018/4967)

RESOLUCIÓ de 18 de maig de 2018, del director general de Relacions amb les Corts, de la Presidència de la Generalitat, per la qual es publica el protocol general de col·laboració entre l'Agència Valenciana del Turisme, el Patronat Provincial de Turisme de Castelló, l'Associació Intermunicipal Municipis de Penyagolosa i l'Associació Provincial d'Empresaris d'Hostaleria i Turisme de Castelló (ASHOTUR), per al desplegament i l'execució del Pla de Dinamització i Governança Turística del Penyagolosa.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8304

Data del DOGV
:   28-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4967


Data del document
:   18-05-2018

Organisme emissor
:   Presidència de la Generalitat

Tipus de document
:   Resolució

RESOLUCIÓ de 18 de maig de 2018, del director general de Relacions amb les Corts, de la Presidència de la Generalitat, per la qual es publica el protocol general de col·laboració entre l'Agència Valenciana del Turisme, el Patronat Provincial de Turisme de Castelló, l'Associació Intermunicipal Municipis de Penyagolosa i l'Associació Provincial d'Empresaris d'Hostaleria i Turisme de Castelló (ASHOTUR), per al desplegament i l'execució del Pla de Dinamització i Governança Turística del Penyagolosa. [2018/4967]  
L'Agència Valenciana del Turisme, el Patronat Provincial de Turisme de Castelló, l'Associació Intermunicipal de Municipis de Penyagolosa i l'Associació Provincial d'Empresaris d'Hostaleria i Turisme de Castelló (ASHOTUR) han subscrit, prèvia tramitació reglamentària, el dia 5 de febrer de 2018, el protocol general de col·laboració per al desplegament i l'execució del Pla de Dinamització i Governança Turística del Penyagolosa, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat, amb data 17 de maig de 2018 i número 254/2018, pertoca la publicació en el Diari Oficial de la Generalitat Valenciana del protocol esmentat, que figura com a annex d'aquesta resolució.  
  
València, 18 de maig de 2018.- El director general de Relacions amb les Corts: Antonio Torres Salvador.  
  
  
PROTOCOL GENERAL DE COL·LABORACIÓ ENTRE L'AGÈNCIA VALENCIANA DEL TURISME, EL PATRONAT PROVINCIAL DE TURISME DE CASTELLÓ, L'ASSOCIACIÓ INTERMUNICIPAL MUNICIPIS DE PENYAGOLOSA I L'associació PROVINCIAL D'EMPRESARIS D'HOSTALERIA I TURISME DE CASTELLÓ (ASHOTUR), PER AL DESPLEGAMENT I L'EXECUCIÓ DEL PLA DE DINAMITZACIÓ I GOVERNANÇA TURÍSTICA DEL PENYAGOLOSA.  
  
València, 5 de febrer de 2018  
  
REUNITS  
D'una part, el senyor Francesc Colomer Sánchez, secretari autonòmic i president de l'Agència Valenciana del Turisme, en virtut del que disposen l'article 3 del Decret 102/2015, d'1 de juliol, del Consell, pel qual cessen i es nomenen les persones titulars de les secretaries autonòmiques de la Generalitat (DOGV 06.07.2015), i l'article 5 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 08.07.2015), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que disposa el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme. El domicili de la referida entitat de dret públic, als efectes del present document, és el situat a València, carrer de la Democràcia, 77, ciutat administrativa 9 d'Octubre, torre II, planta tercera.  
  
La seua legitimació i representació per a aquest acte es deriva del que estableix l'apartat dos e) de l'article 5 del referit Decret 209/2004, de 8 d'octubre, en virtut del qual el president de l'Agència Valenciana del Turisme exercirà la representació permanent de l'Agència en la firma de convenis, i està autoritzada la firma d'aquest protocol per acord del Consell de 2 de febrer de 2018, i tot això complint el que estableix l'article 12.6.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
D'altra part, el senyor Javier Moliner Gargallo, president de l'Excel·lentíssima Diputació Provincial de Castelló i del Patronat Provincial de Turisme de Castelló, segons l'acord de data 26 de juny de 2015, del Ple de la Diputació, que està autoritzat per a la subscripció d'aquest protocol per l'acord del Consell Plenari del Patronat Provincial de Turisme de Castelló celebrat el 24 d'octubre de 2017, i intervé en nom i representació del Patronat Provincial de Turisme de Castelló d'acord amb el que disposa l'article 34.1.b de la Llei 7/1985, de 2 d'abril, reguladora de les bases del règim local.  
D'una altra, el senyor David Monferrer Nebot, president de l'Associació Intermunicipal Municipis de Penyagolosa (Castelló); la seua legitimació i representació per a la subscripció del present conveni es deriva de la condició i càrrec de president de l'esmentada associació segons l'acord de nomenament de l'acta fundacional de l'associació de data 27 de febrer de 2017, autoritzat per a subscriure el present conveni, d'acord amb el que estableixen la disposició addicional cinquena, apartats 2 i 3, de la Llei 7/1985, de 2 d'abril, reguladora de les bases de règim local, i l'article 19 a) dels estatuts de l'Associació, de data 2 de desembre de 2015, i segons l'acord de l'Associació de 24 d'octubre de 2017.  
  
I d'una altra part, el senyor Carlos Escorihuela Artola, president de l'Associació Provincial d'Empresaris d'Hostaleria i Turisme de Castelló (ASHOTUR), els estatuts de la qual van ser depositats en la Direcció Territorial d'Ocupació i Treball de Castelló el 23 de juny de 1977, que intervé en nom i representació d'aquella, amb domicili social a Castelló, a l'avinguda del doctor Clara, núm. 36, autoritzat per a subscriure aquest protocol segons l'Acord de l'assemblea general, de 27 de febrer de 2017.  
Les parts compareixen en la representació que tenen de les respectives entitats i es reconeixen de manera recíproca capacitat per a formalitzar el present protocol general i, amb aquesta finalitat, segons intervenen,  
  
EXPOSEN  
  
I. Que el Pla Estratègic Global de Turisme de la Comunitat Valenciana 2010-2020 planteja, com un dels seus objectius fonamentals, el manteniment, l'adaptació i la millora de les destinacions turístiques madures, així com el creixement i el desenvolupament de les incipients, a fi de mantindre la competitivitat de l'oferta turística i el seu posicionament en el mercat. Per a l'èxit d'aquest objectiu una de les claus és l'increment de la coordinació entre administracions i la col·laboració publicoprivada. Amb aqueixa finalitat, la Generalitat, a través de l'Agència Valenciana del Turisme, llança la iniciativa dels plans de Dinamització i Governança de les Destinacions Turístiques de la Comunitat Valenciana.  
  
II. Que els plans de Dinamització i Governança Turística, que naixen amb una vocació d'enfocament territorial de l'activitat turística, s'instrumenten a través de la formalització de convenis entre l'Agència Valenciana del Turisme, altres administracions públiques i entitats privades i estan orientats a la creació i posada en el mercat de productes turístics experiencials en aquelles destinacions turístiques en sorgiment o incipients.  
III. Que a l'Agència Valenciana del Turisme, adscrita a la Presidència de la Generalitat, li correspon el foment de l'activitat turística, el desenvolupament i la millora del sector turístic, la creació, la implantació i l'adequació de nous productes i recursos turístics i també l'execució, la coordinació i l'impuls d'accions de promoció i desenvolupament del sector, i potenciar la dita oferta per mitjà de la comercialització, la informació i la difusió del producte turístic de la Comunitat Valenciana.  
IV. Que el Patronat Provincial de Turisme Castelló té, per objecte, l'exercici de les competències que la legislació atorga a les diputacions provincials en matèria de turisme, i, singularment, l'impuls del desenvolupament turístic provincial en totes les seues manifestacions, així com l'estudi, la planificació, l'organització, la programació i l'execució d'accions promocionals.  
V. Que l'Associació Intermunicipal Municipis de Penyagolosa manifesta que el turisme constitueix un eix estratègic per al desenvolupament dels municipis que la componen, una via de millora per a les condicions de vida dels seus ciutadans i un motor per a la generació de renda i ocupació, i es compromet a dur a terme les accions necessàries per a l'adequació, la millora i l'adaptació de la seua oferta turística i per a la creació de productes turístics competitius.  
VI. Que l'associació d'empresaris ASHOTUR es compromet a involucrar els seus membres perquè col·laboren activament en la consecució dels objectius del pla, per mitjà de l'adequació de la seua oferta de productes i serveis a les finalitats del present protocol general, així com dels convenis singulars que se subscriguen.  
VII. Que les parts firmants són plenament conscients de la necessitat d'unir esforços per a fixar les pautes d'actuació en qüestions d'interés comú i fixar el marc general i la metodologia per al desenvolupament de la col·laboració en les qüestions referides a l'execució i compliment del Pla de Dinamització i Governança Turística del Penyagolosa, per a la qual cosa subscriuen aquest protocol general amb la finalitat d'establir les fórmules de cooperació entre les dites administracions, tendents a aconseguir els objectius exposats.  
En virtut del que s'ha exposat, les parts firmants formalitzen aquest protocol general de col·laboració d'acord amb les següents  
  
ESTIPULACIONS  
  
Primera. Objecte  
Constitueix l'objecte del present protocol fixar un marc general de col·laboració, amb un horitzó temporal de tres anys naturals (2018, 2019 i 2020), entre l'Agència Valenciana del Turisme, el Patronat Provincial de Turisme de Castelló, l'Associació Intermunicipal Municipis de Penyagolosa i l'associació d'empresaris ASHOTUR, amb l'objectiu de poder desenvolupar i executar el Pla de Dinamització i Governança Turística del Penyagolosa.  
  
Segona. Actuacions de les parts  
Les parts es regeixen en les seues relacions pels principis de col·laboració i cooperació, i els criteris d'eficiència i servei inspiren la seua actuació. Es comprometen a mantindre una comunicació i cooperació estreta i continuada, basada en els principis de respecte a cada una de les parts firmants, a les seues formes d'organització i funcionament i als seus membres.  
De la mateixa manera, es comprometen a col·laborar en els termes d'aquest protocol i dels acords concrets que, amb la mateixa finalitat, puguen subscriure en desplegament d'aquest instrument. Concretament, les actuacions a desenvolupar a través del Pla seran executades a través de la subscripció per les parts firmants de tres convenis singulars, un per cada any de vigència del present protocol, en els termes que estableix l'article 3.2.c del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre. En cada conveni figuraran les actuacions concretes que s'imputaran a cada un dels exercicis pressupostaris, condicionat tot això a l'existència de crèdit adequat i suficient destinat a aquesta finalitat, segons les lleis de pressupostos.  
Les parts firmants manifesten la seua intenció d'impulsar totes aquelles iniciatives encaminades a fer efectiu l'objecte d'aquest instrument de col·laboració i promouen la disponibilitat dels mitjans humans i materials que cada una, en el seu àmbit i dins de les seues atribucions, considere necessaris.  
Concretament, les actuacions que es proposen executar a través del Pla persegueixen la consecució dels següents objectius:  
·Augment de la qualitat dels serveis turístics del territori.  
·Millora del medi urbà i natural.  
·Ampliació i millora dels espais d'ús públic.  
·Augment, diversificació i millora de l'oferta complementària.  
·Posada en valor dels recursos turístics.  
·Creació de nous productes.  
·Sensibilització i implicació de la població i agents locals en una cultura de qualitat.  
Les actuacions es desenvoluparan en el territori i sobre els recursos i serveis de titularitat dels municipis que integren l'Associació Intermunicipal Municipis de Penyagolosa.  
  
Tercera. Comissió de Seguiment  
Per al seguiment i coordinació de les actuacions que es deriven del present protocol de col·laboració, es crearà una Comissió de Seguiment, integrada per:  
1) Dos representants de l'Agència Valenciana del Turisme.  
2) Dos representants del Patronat Provincial de Turisme de Castelló.  
  
3) Dos representants de l'Associació Intermunicipal Municipis de Penyagolosa.  
4) Un representant de l'associació d'empresaris ASHOTUR.  
En la designació dels representants de la Generalitat es procurarà la presència equilibrada de dones i homes, en aplicació d'allò que preveu el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
  
Les competències de la Comissió seran, amb caràcter general, les de vetlar per l'execució dels objectius proposats en el protocol, controlar l'execució de les actuacions previstes, resoldre les qüestions d'interpretació que pogueren plantejar-se. i proposar totes les mesures complementàries que s'estimen necessàries per al millor compliment dels fins previstos.  
Per a l'adopció d'acords, l'Agència Valenciana del Turisme, el Patronat Provincial de Turisme de Castelló, l'Associació Intermunicipal Municipis de Penyagolosa i l'associació d'empresaris ASHOTUR disposaran cada un d'aquests d'un vot, i, pel que fa al règim de funcionament, en el que no preveu el present protocol, es regirà per les normes generals dels òrgans col·legiats previstes en la Llei 40/2015, d'1 d'octubre, de règim jurídic del sector públic.  
Les còpies de les actes, els acords o els informes que emeta la comissió de seguiment en el desplegament i l'execució de les seues funcions es remetran als òrgans directius de les parts firmants del conveni, que, en el cas de l'Agència Valenciana del Turisme, serà la persona que ocupe la direcció General de Turisme.  
L'Agència Valenciana del Turisme donarà publicitat a aquest protocol i al seu text íntegre en els termes establits en l'article 9.c de la Llei 2/2015, de 2 d'abril, de Transparència, Bon Govern i Participació Ciutadana de la Comunitat Valenciana (DOGV núm.7500, de 8 d'abril).  
  
  
Quarta. Costos  
L'aplicació i l'execució del present protocol, i també, a aquest efecte, tots els actes jurídics que pogueren dictar-se en la seua execució i desenvolupament, no seran susceptibles de comportar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
  
Cinquena. Resolució i jurisdicció aplicable  
Les parts firmants podran resoldre i deixar sense efecte aquest protocol en el supòsit d'incompliment dels compromisos que s'hi estableixen o per impossibilitat de ser portats a terme per les parts firmants.  
Així mateix, seran causa de resolució l'acord mutu de les parts, sempre que raons d'interés públic facen innecessària o inconvenient la continuïtat de la vigència del protocol o la renúncia expressa de les parts per causes sobrevingudes.  
Les parts es comprometran a finalitzar aquelles actuacions que es troben en curs en els termes que s'establisca en cada conveni singular que se subscriga en desplegament d'aquest protocol general.  
Les qüestions sorgides sobre la interpretació, la modificació, la resolució i els efectes derivats d'aquest protocol s'hauran de resoldre de mutu acord en el si de la Comissió de Seguiment, tot això sense perjuí de les accions que a cada una de les parts corresponguen en dret.  
  
Les qüestions litigioses que puguen sorgir respecte al present protocol general se sotmetran als òrgans de la jurisdicció contenciosa administrativa que siguen competents.  
  
Sisena. Naturalesa i règim jurídic.  
Aquest protocol té naturalesa administrativa i queda fora de l'àmbit d'aplicació de la normativa en matèria de contractes del sector públic.  
  
  
Setena. Vigència del protocol  
Aquest protocol general entrarà en vigor el dia de la seua firma i mantindrà la seua vigència fins al 31 de desembre de 2019, amb possibilitat de pròrroga, si així s'acordara per les parts, sense que en cap cas puga superar el 31 de desembre de 2020.  
  
I en prova de conformitat amb tot el que s'ha exposat anteriorment, les parts firmen aquest protocol general de col·laboració, per quadruplicat exemplar en el lloc i la data indicats en l'inici.  
  
EL PRESIDENT DE L'AGÈNCIA VALENCIANA DEL TURISME  
FRANCESC COLOMER SÁNCHEZ  
  
EL PRESIDENT DEL PATRONAT PROVINCIAL DE TURISME DE CASTELLÓ  
JAVIER MOLINER GARGALLO  
  
EL PRESIDENT DE L'ASSOCIACIÓ INTERMUNICIPAL MUNICIPIS DE PENYAGOLOSA  
DAVID MONFERRER NEBOT  
  
EL PRESIDENT DE L'ASSOCIACIÓ D'EMPRESARIS D'HOSTALERIA I TURISME DE CASTELLÓ (ASHOTUR)  
CARLOS ESCORIHUELA ARTOLA